Gedagte vir die dag: KlipbankeFoto: mirey2222/pixabay.com ’n Ander deel het in vlak grond op ’n klipbank geval. Hierdie saad het begin groei, maar het gou verlep en verdroog omdat daar nie vog was nie. (Lukas 8:6) Saad kan wonderlike vrug lewer, maar dan moet die grond reg wees. Jesus noem dat wanneer die saaier sy saad saai, sommige van die saad op ’n klipbank kan val. Hier sal die saad nie ordentlik kan groei nie omdat daar geen vogtigheid is nie. Die saad sal dus verdroog. Dit is tipies van Palestina, nou Israel en sy omliggende gebiede. ’n Groot deel van sy bewerkbare grond is op klipbanke. Die grond is bo-op die klip sodat jy die klipbanke nie kan sien nie. Maar dikwels is die kliponderlaag so naby aan die oppervlak dat die grond bo-op eintlik geen diepte het nie. In sulke gevalle sal die saad wel ontkiem, maar omdat dit nie sy wortels diep in die grond kan instoot nie, verskrompel die klein plantjie gou en gaan dood. Jesus vergelyk hierdie beeld met mense wat die woord van God hoor en dit met blydskap aanneem. Hulle is selfs opgewonde oor die woord van God, maar dit skiet nie werklik wortel in hulle hart nie. Hulle geloof hou net vir ’n kort tydjie. Sodra die warm son van die lewe op hulle begin neerskyn, gee hulle sommer dadelik moed op. Sodra hulle getoets word, kan hulle nie aanhou glo nie. Sal ons hulle impulsiewe gelowiges noem? Hulle is dalk emosioneel oor wat hulle gehoor het, maar hulle het geen wilskrag om daarmee aan te hou nie. Hulle maak geloofsgeluide, maar hulle werke ontbreek. Hulle is hoogstens oppervlakkige Christene. Kom ons druk ons geestelike wortels diep in die grond van God sodat ons sterk kan word en aanhou groei.